CELEX: 32016D0175
Language: lt
Date: 1454889600000
Title: 2016 m. vasario 8 d. Komisijos įgyvendinimo sprendimas (ES) 2016/175 dėl Ispanijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama pateikti rinkai tam tikro tipo slėginius plautuvus (pranešta dokumentu Nr. C(2016) 670) (Tekstas svarbus EEE)

10.2.2016   
            
            
               LT
            
            
               Europos Sąjungos oficialusis leidinys
            
            
               L 33/12
            
         KOMISIJOS ĮGYVENDINIMO SPRENDIMAS (ES) 2016/175
   2016 m. vasario 8 d.
   dėl Ispanijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama pateikti rinkai tam tikro tipo slėginius plautuvus
   
      
         (pranešta dokumentu Nr. C(2016) 670)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
   kadangi:
   
               (1)
            
            
               laikydamasi Direktyvos 2006/42/EB 11 straipsnio 2 dalyje nustatytos tvarkos, Ispanija pranešė Komisijai apie priemonę, kuria draudžiama pateikti rinkai „Parkside PHD 100 B2“ tipo slėginius plautuvus, pagamintus „Grizzly Gartengeräte GmbH & Co. KG“ Vokietijoje ir platinamus „LIDL Supermercados, S.A.U.“ Ispanijoje;
            
         
               (2)
            
            
               priemonės imtasi dėl slėginių plautuvų neatitikties Direktyvos 2006/42/EB I priede nustatytiems esminiams sveikatos ir saugos reikalavimams;
            
         
               (3)
            
            
               Direktyvos 2006/42/EB I priedo 1.5.1 skirsnyje („Elektros energijos tiekimas“) reikalaujama, kad elektros energiją vartojančios mašinos turi būti suprojektuotos, pagamintos ir sukomplektuotos taip, kad būtų išvengta visų su elektra susijusių pavojų. To paties I priedo 1.5.2 skirsnyje („Statinis elektros krūvis“) reikalaujama, kad mašinos būtų suprojektuotos ir pagamintos taip, kad būtų išvengta potencialiai pavojingo elektrostatinio krūvio arba būtų apribotas jo atsiradimas, ir (arba) jos turėtų išelektrinimo sistemą;
            
         
               (4)
            
            
               gamintojo pateiktoje slėginio plautuvo EB atitikties deklaracijoje, be kita ko, nurodytas darnusis standartas EN 60335–2-67:2009 „Buitiniai ir panašios paskirties elektriniai prietaisai. Sauga. 2–67 dalis. Ypatingieji reikalavimai, keliami komercinės paskirties grindų priežiūros ir valymo mašinoms (IEC 60335–2-67:2002 (modifikuotas) + A1:2005 (modifikuotas))“;
            
         
               (5)
            
            
               Ispanijos institucijų manymu, slėginis plautuvas turėjo šių trūkumų:
               
                           —
                        
                        
                           apsaugos nuo žalingo vandens patekimo lygis buvo žemesnis už lygį IPX7, reikalaujamą rankiniams prietaisams, todėl kilo mirties nuo elektros smūgio pavojus. Tai neatitiko Direktyvos 2006/42/EB I priedo 1.5.1 ir 1.5.2 skirsnių, taip pat darniojo standarto EN 60335–2-67:2009 6.2 dalies dėl rankinių prietaisų,
                        
                     
                           —
                        
                        
                           elektros kabelis buvo trumpesnis nei 15 m, todėl kilo mirties nuo elektros smūgio pavojus. Tai neatitiko Direktyvos 2006/42/EB I priedo 1.5.1 ir 1.5.2 skirsnių, taip pat darniojo standarto EN 60335–2-67:2009 25.7 dalies dėl rankinių prietaisų,
                        
                     
                           —
                        
                        
                           slėginio plautuvo anga buvo mažiau nei 60 mm nuo grindų ir pro ją į įtampingąsias dalis galėjo patekti skysčio, todėl kilo mirties nuo elektros smūgio pavojus. Tai neatitiko Direktyvos 2006/42/EB I priedo 1.5.1 ir 1.5.2 skirsnių, taip pat darniojo standarto EN 60335–2-67:2009 22.101 dalies;
                        
                     
         
               (6)
            
            
               Komisija paragino gamintoją„Grizzly Gartengeräte GmbH & Co. KG“ ir platintoją „LIDL Supermercados, S.A.U.“ pateikti pastabų dėl Ispanijos priimtos priemonės;
            
         
               (7)
            
            
               gamintojo atsakymo negauta. Platintojo atstovo atsiųstame atsakyme teigiama, kad mašina yra nešiojamasis prietaisas, taigi mažesni techniniai reikalavimai, apsaugos lygis ir elektros kabelio ilgis atitiko taikomus nešiojamiesiems prietaisams, o Ispanijos institucijos trūkumų nustatė atsižvelgdamos į rankiniams prietaisams taikomus reikalavimus. Dėl angos platintojas teigė, kad reikalavimas yra įvykdytas, nes mažesniu nei 60 mm atstumu nuo grindų slėginiame plautuve aktyviųjų dalių nėra;
            
         
               (8)
            
            
               pagal turimus dokumentus skirtingas techninių saugos reikalavimų lygis, kuriuo rėmėsi Ispanijos institucijos ir platintojas, buvo tiesiogiai susijęs su klausimu, ar slėginis plautuvas turėtų būti priskiriamas prie rankinių prietaisų, ar prie nešiojamųjų prietaisų, kaip apibrėžta darniajame standarte EN 60335–1 „Buitiniai ir panašios paskirties elektriniai prietaisai. Sauga. 1 dalis. Bendrieji reikalavimai“. Be to, standartas EN 60335–2-67 turi būti taikomas kartu su standartu EN 60335–1;
            
         
               (9)
            
            
               išnagrinėjus Ispanijos institucijų pateiktus įrodymus ir platintojo pateiktus dokumentus, padaryta išvada, kad slėginis plautuvas gali būti naudojamas dvejopai, t. y. ne tik kaip nešiojamasis prietaisas, kaip teigė platintojas, bet ir kaip rankinis prietaisas, kaip nurodė Ispanijos institucijos. NET jei slėginis plautuvas būtų laikomas nešiojamuoju prietaisu, jo naudojimą kaip rankinio prietaiso būtų galima laikyti „pagrįstai numanomu netinkamu naudojimu“, vadovaujantis Direktyvos 2006/42/EB I priedo 1.1.2 ir 1.7.4.1 skirsniuose nustatytais saugos integracijos principais, pagal kuriuos gamintojas turi atsižvelgti į numatytą naudojimą ir į bet kokį pagrįstai numanomą netinkamą mašinos naudojimą. Todėl slėginis plautuvas bet kuriuo atveju turėtų atitikti rankiniams prietaisams taikomus griežtesnius techninius saugos reikalavimus;
            
         
               (10)
            
            
               taigi „Parkside PHD 100 B2“ tipo slėginiai plautuvai, pagaminti „Grizzly Gartengeräte GmbH & Co. KG“ Vokietijoje ir platinami „LIDL Supermercados, S.A.U.“ Ispanijoje, neatitinka Direktyvos 2006/42/EB 5 straipsnio 1 dalies a punkte nurodytų esminių sveikatos ir saugos reikalavimų. Dėl neatitikties kyla didelė naudotojų sužalojimo rizika. Todėl tikslinga Ispanijos priimtą priemonę laikyti pagrįsta,
            
         PRIĖMĖ ŠĮ SPRENDIMĄ:
   1 straipsnis
   Ispanijos priimta priemonė, kuria draudžiama pateikti rinkai „Parkside PHD 100 B2“ tipo slėginius plautuvus, pagamintus „Grizzly Gartengeräte GmbH & Co. KG“ Vokietijoje ir platinamus „LIDL Supermercados, S.A.U.“ Ispanijoje, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. vasario 8 d.
      
         
            Komisijos vardu
         
         Elżbieta BIEŃKOWSKA
         
            Komisijos narė
         
      
   
   
      (1)  OL L 157, 2006 6 9, p. 24.